《颐庆堂为徐氏赋》
宋代·李正民

朱方玉几邈千龄，落落云孙尚典刑。跂翼翚飞新栋宇，笔精墨妙旧丹青。

十旬酿酒宜为颂，七水煎茶必有经。积善故知颐庆远，诜诜兰玉长阶庭。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。